CELEX: 52012PC0721
Language: lt
Date: 2012-12-03
Title: Pasiūlymas EUROPOS PARLAMENTO IR TARYBOS DIREKTYVA dėl viešojo sektoriaus institucijų interneto svetainių prieinamumo

|
			
		
		
		52012PC0721
		
			Pasiūlymas EUROPOS PARLAMENTO IR TARYBOS DIREKTYVA dėl viešojo sektoriaus institucijų interneto svetainių prieinamumo /* COM/2012/0721 final - 2012/0340 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
Šiame
aiškinamajame memorandume išsamiau paaiškinamas naujos direktyvos, kuria
siekiama suderinti valstybių narių viešojo sektoriaus
institucijų interneto svetainių prieinamumo įstatymus ir kitus
teisės aktus, pasiūlymas. 
Direktyva
remiamos valstybių narių pastangos įvykdyti nacionalinius
įsipareigojimus, susijusius su žiniatinklio prieinamumu, taip pat jų
įsipareigojimus dėl viešojo sektoriaus institucijų interneto
svetainių pagal Jungtinių Tautų neįgaliųjų
teisių konvenciją.
Žiniatinklio
prieinamumas siejamas su principais ir metodais, kuriais reikia vadovautis
kuriant interneto svetaines, kad tokių interneto svetainių turinys
taptų prieinamas visiems naudotojams, visų pirma neįgaliesiems[1]. 
1.1.        Pasiūlymo tikslai ir
aplinkybės 
2009 m.
interneto svetainių kūrėjų rinką sudarė apie
175 000 įmonių 27 ES valstybėse narėse. Jose dirbo
apie milijonas darbuotojų, o apyvarta buvo 144 mlrd. EUR[2]. 
Apskaičiuota,
kad su žiniatinklio prieinamumu susijusių produktų ir paslaugų
Europos rinkos vertė – 2 mlrd. EUR. Jos augimo galimybės
didelės, nes šiuo metu prieinama tik 10 % interneto svetainių.
Sąjungos gyventojams senėjant funkcinių sutrikimų
turinčių ar neįgalių piliečių (šiuo metu –
15 % ES darbinio amžiaus gyventojų, arba 80 mln. žmonių)
gali smarkiai padaugėti. 
Žiniatinklio prieinamumas labai svarbus
viešojo sektoriaus institucijoms, kad jos galėtų aptarnauti daugiau
klientų ir vykdyti savo viešąsias funkcijas. E. valdžios
paslaugas teikiančių interneto svetainių (apie 380 500
Europos Sąjungoje) ir viešojo sektoriaus interneto svetainių (per
761 000 Europos Sąjungoje) sparčiai daugėja. Dauguma
valstybių narių jau priėmė žiniatinklio prieinamumui skirtus
teises aktus arba ėmėsi kitų priemonių. Tačiau tarp
šių įstatymų ir priemonių esama didelių skirtumų.

Dėl to, kad nacionalinės
žiniatinklio prieinamumo sistemos nesuderintos, kyla kliūčių
vidaus rinkoje. Tarpvalstybiniu mastu veikiantiems tiekėjams susidaro
papildomų kūrimo išlaidų. Konkurencija, konkurencingumas ir
ekonominis augimas stabdomas, nes įmonėms, visų pirma MVĮ,
trūksta žinių ir gebėjimų, kad jos galėtų
laikytis visų specifikacijų ir procedūrų. 
Nacionalinėms
institucijoms ir verslo subjektams kyla neaiškumų dėl galimų
tarpvalstybinių paslaugų žiniatinklio prieinamumo specifikacijų
atrankos ir dėl tinkamiausios žiniatinklio prieinamumo politikos sistemos.
Siekiant
panaikinti šį susiskaidymą ir pasitikėjimo žiniatinklio
prieinamumo rinkoje stygių, siūloma viešajam sektoriui skirtas
nacionalines priemones suderinti ES lygmeniu.
Direktyva taikoma viešojo sektoriaus
institucijų interneto svetainėms, nes jose teikiama informacija ir
paslaugos, kurios būtinos piliečiams, o skiriant viešųjų
išlaidų jau savaime galima užtikrinti saugią ir pakankamai
didelę rinką interneto svetainių kūrėjams.
Įvertintos administracijų atitikties
užtikrinimo sąnaudos. Tyrimo duomenimis, nauda yra didesnė už
sąnaudas. 
Atsižvelgiant į tai, kad interneto
svetainių kūrėjai raginami siekti masto ekonomijos, ši
priemonė padės užtikrinti įvairų teigiamą
šalutinį poveikį, pradedant nuo visų kitų viešojo
sektoriaus interneto svetainių. 
Suderinimas
padės užtikrinti geresnes rinkos sąlygos, kurti naujas darbo vietas,
mažinti žiniatinklio prieinamumo užtikrinimo sąnaudas ir kurti
prieinamesnes interneto svetaines – tai bus naudinga ir vyriausybėms, ir
įmonėms, ir piliečiams.
1.2.        Techninis pagrindas
Suinteresuotosios
šalys visame pasaulyje naudoja metodus, pagrįstus AA lygio atitikčiai
taikomais sėkmės kriterijais ir reikalavimais, nurodytais Žiniatinklio
konsorciumo paskelbtų Žiniatinklio turinio prieinamumo gairių 2.0
redakcijoje[3].
Europos
standartas, kuriame kalbama ir apie žiniatinklio prieinamumą pagal
Žiniatinklio turinio prieinamumo gairių 2.0 redakciją (įskaitant
jų naudojimą AA lygiu, taip pat susijusius atitikties vertinimo
metodus), rengiamas pagal Komisijos įgaliojimą M/376, suteiktą
Europos standartizavimo organizacijoms: Europos standartizacijos komitetui
(angl. santr. CEN), Europos elektrotechnikos standartizacijos komitetui (angl. santr. CENELEC) ir
Europos telekomunikacijų standartų institutui (angl. santr. ETSI).
Darnusis standartas, kurį taikant būtų numatyta atitikties šioje
direktyvoje išdėstytų žiniatinklio prieinamumo reikalavimams prielaida,
turėtų būti grindžiamas šio darbo rezultatais.
Tarptautinį standartą ISO/IEC
40500:2012[4]
dėl žiniatinklio prieinamumo priėmė Tarptautinė
standartizacijos organizacija ir Tarptautinė elektrotechnikos komisija.
Standartas ISO/IEC 40500:2012 yra visiškai toks pat kaip pirminė
Žiniatinklio turinio prieinamumo gairių 2.0 redakcija.
1.3.        Bendroji informacija apie
politiką
Su žiniatinklio prieinamumu Europos lygmeniu
yra susiję daug politinių iniciatyvų: 2010–2020 m. Europos
strategija dėl negalios (IRT prieinamumas), 2011–2015 m.
E. valdžios veiksmų planas (įtraukios ir prieinamos
e. valdžios paslaugos) ir Europos skaitmeninė darbotvarkė
(Komisija siūlo užtikrinti, kad iki 2015 m. viešojo sektoriaus
interneto svetainės taptų visiškai prieinamos), ES finansavimo
programų (Septintosios bendrosios programos, Konkurencingumo ir
inovacijų bendrosios programos) parama technologinių žiniatinklio
prieinamumo sprendimų moksliniams tyrimams ir plėtrai. Žiniatinklio
prieinamumas bus paskatintas ir persvarstant viešųjų pirkimų
direktyvas.
1.4.        Derėjimas su kita
Sąjungos politika ir tikslais
Jungtinių Tautų
neįgaliųjų teisių konvencijos[5] 9 straipsniu valstybės
narės ir ES įpareigojamos imtis reikiamų priemonių, kad
paskatintų naujų informacijos ir ryšių technologijų ir
sistemų, taip pat ir interneto, prieinamumą neįgaliesiems.
Direktyva būtų užtikrinta, kad būtų veiksmingai taikomas
darnusis žiniatinklio prieinamumo standartas, kuris bus sukurtas remiantis
Komisijos įgaliojimu M/376[6].

Toliau
pateiktas pasiūlymas taikomas tik viešojo sektoriaus institucijų
siūlomoms interneto paslaugoms, teikiamoms interneto svetainėse.
Pasiūlymas
yra susijęs su šiuo metu rengiamu Europos prieinamumo aktu[7], skirtu prekių ir
paslaugų (įskaitant IRT sektoriuje) prieinamumui. Atsižvelgiant
į vykdomo poveikio vertinimo rezultatus, Europos prieinamumo aktas, kuris
bus daugiausiai taikomas privačiajam sektoriui, padės vykdyti Europos
skaitmeninės darbotvarkės visiško žiniatinklio prieinamumo
įsipareigojimus, be kita ko, piliečiams užtikrinant ir bazinių
paslaugų teikėjų privačiojo sektoriaus interneto
svetainių prieinamumą. Tokiose interneto svetainėse teikiama
informacija ir užtikrinamas interaktyvumas tokiose srityse kaip
sutarčių sudarymas, užsakymas, sąskaitų pateikimas ir
mokėjimas, taip pat paramos gavimas.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
2.1.        Konsultacijos su
suinteresuotosiomis šalimis
Siekiant nustatyti problemas ir poreikius,
surengta nemažai viešų konsultacijų su valstybėmis narėmis,
sektoriaus įmonėmis ir pilietine visuomene ir joms skirtų
tyrimų:
–                        
2010–2011 m. lyginamasis tyrimas
„E. prieinamumo stebėsena“[8];

–                        
tyrimas „E. prieinamumo paslaugų ir
produktų gerinimo ekonominis vertinimas“[9].
Seminarai žiniatinklio prieinamumo klausimais (2008)[10]; 
–                        
viešos konsultacijos Komisijos interaktyvioje
interneto platformoje „Jūsų balsas“ (2008)[11]; 
–                        
tyrimas „Europos šalių žiniatinklio
prieinamumas“[12];

–                        
2006–2008 m. Lyginamasis tyrimas
„E. prieinamumo pažangos Europoje kiekybinis vertinimas“[13]. 
–                        
valstybių narių ekspertų grupės
e. įtraukties ir integruojančių komunikacijų
klausimais[14];
–                        
tiesioginės konsultacijos ir susitikimai su
didžiųjų pilietinės visuomenės organizacijų,
tokių kaip Europos neįgaliųjų forumas ir Europos
aklųjų sąjunga, Europos vyresnio amžiaus žmonių
organizacijos (AGE) ir Europos vartotojų atstovavimo standartizacijos
srityje koordinavimo asociacijos (ANEC) atstovais, taip pat su programinės
įrangos pramonės ir konkretaus Europos pramonės sektoriaus
asociacijos[15]
atstovais.
2.2.        Poveikio vertinimas
Buvo įsteigta poveikio vertinimo iniciatyvinė
grupė, kuriai vadovauja Informacinės visuomenės ir žiniasklaidos
generalinis direktoratas ir kurioje atstovaujama įvairioms Komisijos
tarnyboms ir departamentams, įskaitant Teisės tarnybą,
Generalinį sekretoriatą ir Komunikacijos, Ekonomikos ir finansų
reikalų, Užimtumo, socialinių reikalų ir įtraukties,
Įmonių ir pramonės, Eurostato, Sveikatos ir vartotojų,
Informatikos, Vidaus reikalų ir paslaugų ir Teisingumo generalinius
direktoratus. Iniciatyvinė grupė įpareigota nagrinėti ir
vertinti su šiuo pasiūlymu susijusius skirtingus klausimus ir
perspektyvas.
Galutinėje poveikio vertinimo redakcijoje
pateikiami atsakymai į poveikio vertinimo valdybos rekomendacijas. 
3.           TEISINIAI
PASIŪLYMO ASPEKTAI
3.1.        Teisinis pagrindas
Sutarties dėl Europos Sąjungos veikimo
(SESV) 114 straipsnio 1 dalis.
3.2.        Subsidiarumo principas
Subsidiarumo principas taikomas tik tuomet,
jei pasiūlyme nagrinėjami klausimai nepriklauso išimtinei Europos
Sąjungos kompetencijai.
Valstybės narės negali deramai
pasiekti pasiūlymo tikslų dėl toliau nurodytos (-ų)
priežasties (-čių).
Tai susiję su tarpvalstybiniais
aspektais, kurių negalima išspręsti atskirų valstybių
narių veiksmais. Remiantis tyrimų ir konsultacijų rezultatais,
veiksmų nacionaliniu lygmeniu nepakanka norint suderinti nacionalines
priemones ir koordinuotai įgyvendinti darnų požiūrį.
Dėl nacionalinių skirtumų kyla
sunkumų bendrovėms, kurios nori veikti tarpvalstybiniu mastu. Tokie
skirtumai riboja galimybes sukurti brandžią žiniatinklio prieinamumo
produktų ir paslaugų viešąją rinką ir gali varžyti
piliečių, besinaudojančių pagalbinėmis
technologijomis, judumą.
Efektyvesnis išteklių naudojimas
būtų užtikrintas taikant suderintus reikalavimus ir dalyvaujant
bendradarbiavimo struktūrose, kuriose būtų keičiamasi
gerąja patirtimi, žiniomis ir reagavimo į technologinius
pokyčius patirtimi.
3.3.        Proporcingumo principas
Proporcingumo principo laikomasi
pasiūlymą taikant tik ribotam interneto svetainių (tipų)
sąrašui, valstybėms narėms suteikiant galimybę tą
sąrašą išplėsti. 
Be to, valstybės narės pačios
gali nustatyti svarbius įgyvendinimo reikalavimus, tokius kaip
institucijos, atsakingos už atitikties vertinimą, pasirinkimas.
3.4.        Pasiūlymas
1 straipsnis. Dalykas ir taikymo sritis
Direktyva siekiama suderinti valstybių
narių įstatymus ir kitus teisės aktus, taikomus viešojo
sektoriaus institucijų interneto svetainių prieinamumui, nustatant
suderintus reikalavimus. 
Pasiūlyme pateiktos techninės
nuostatos, kurias taikydamos valstybės narės užtikrina prieigą
prie tam tikrų tipų viešojo sektoriaus institucijų interneto
svetainių turinio (toliau – atitinkamos interneto svetainės).
Išvardytų tipų interneto svetainėse teikiama tokia viešojo
sektoriaus institucijų informacija ir paslaugos, kurios yra būtinos,
kad ES piliečiai galėtų dalyvauti ekonominiame ir
visuomenės gyvenime ir naudotis savo teisėmis. Sąrašas pateiktas
priede ir paimtas iš 2001 m. E. valdžios lyginamojo tyrimo[16].
Interneto svetainių tipų
sąrašą valstybės narės gali nuspręsti išplėsti.
2 straipsnis. Apibrėžtys
Direktyvoje paaiškinamos sąvokos,
susijusios su interneto svetainėmis, standartais ir viešaisiais
subjektais. Su žiniatinklio turiniu ir naudotojo sąsaja susijusi
terminologija yra panaši į tą, kurią taiko Žiniatinklio
konsorciumas pagal savo Žiniatinklio prieinamumo iniciatyvos nuostatas ir pagal
Įgaliojimo Nr. 376 standarto projektą. 
3 straipsnis. Žiniatinklio prieinamumo
reikalavimai 
Žiniatinklio prieinamumo reikalavimai
apibrėžiami remiantis dviem aspektais: 
–              
orientacijos į naudotojus; 
–              
orientacijos į rinką ir sąveikumo. 
Atsižvelgiant į tai, kad reikalavimai
gali pakisti dėl staigesnių technologinių ir socialinių
pokyčių, Komisija įgaliojama priimti deleguotuosius aktus, kad
atitinkamais atvejais būtų papildomai tikslinami suderintieji
reikalavimai, kurie būtini, kad būtų užtikrintas atitinkamų
interneto svetainių prieinamumas.
Norint sparčiai vykdyti dabartinius
politinius įsipareigojimus, pirmiau išdėstytos nuostatos turi
būti įgyvendintos iki 2015 m. gruodžio 31 d.
4 straipsnis. Darnieji standartai ir
atitikties prielaida
Ši direktyva atitinka Europos Parlamento ir
Tarybos reglamentą (ES) Nr. 1025/2012 dėl Europos
standartizacijos, kuriuo iš dalies keičiamos Tarybos direktyvos 89/686/EEB
ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB,
97/23/EB, 98/34/EB, 2004/22/EB, 2007/23/EB, 2009/23/EB bei 2009/105/EB ir
panaikinamas Sprendimas 87/95/EEB ir Sprendimas Nr. 1673/2006/EB; tuo
reglamentu nustatomas teisinis pagrindas, kuriuo remdamasi Komisija
galėtų prašyti Europos standartizacijos organizacijų parengti
darniuosius standartus, kad suinteresuotosioms šalims būtų lengviau
numatyti atitikties prielaidą. Nuoroda į šiuos standartus
būtų paskelbta Europos Sąjungos oficialiajame leidinyje,
nurodant, kai tinkama, variantus, kurių reikėtų laikytis taikant
tokius standartus. 
Direktyvos konstatuojamojoje dalyje nurodyta,
kad Europos standarte, pagrįstame Įgaliojimu Nr. 376 ir po to
darniajame standarte, kuris turėtų būti pagrįstas šiuo
darbu, bus atsižvelgta į AA lygio atitikčiai taikomus
sėkmės kriterijus ir reikalavimus, nurodytus Žiniatinklio konsorciumo
parengtų Žiniatinklio turinio prieinamumo gairių 2.0 redakcijoje.
Šios technologijų atžvilgiu neutralios specifikacijos yra žiniatinklio
prieinamumo reikalavimų pagrindas.
5 straipsnis. Europos ir tarptautiniai
standartai ir atitikties prielaida
Direktyvoje numatytas sprendimas, kad, jei
darniųjų standartų nėra, darytina prielaida, kad
atitinkamos interneto svetainės, atitinkančios Europos standartus (ar
jų dalis), kuriuos (-ias) Komisija nustatė deleguotaisiais aktais,
atitinka žiniatinklio prieinamumo reikalavimus. Pagal įgaliojimą
M/376 rengiamas Europos standartas, kuris skirtas ir žiniatinklio prieinamumui.
Direktyvoje taip pat numatytas sprendimas,
kad, jei tokio Europos standarto nėra, darytina prielaida, kad atitinkamos
interneto svetainės, atitinkančios standarto ISO/IEC 40500:2012
dalis, susijusias su AA lygio atitikčiai taikomais sėkmės
kriterijais ir atitikties reikalavimais, atitinka žiniatinklio prieinamumo
reikalavimus. 
6 straipsnis. Papildomos priemonės
Reikia papildomų priemonių, siekiant
didinti informuotumą, nustatyti bendradarbiavimo tvarką ir užtikrinti
rinkos augimą.
Valstybės narės raginamos
palengvinti ne tik susijusių, bet ir kitų viešojo sektoriaus
žiniatinklio prieinamumą, nes tai paspartins rinkos augimą ir ES
piliečiams užtikrins žiniatinklio prieinamumą.
7 straipsnis. Ataskaitų teikimas 
Interneto svetainės prieinamumas
turėtų būti nuolat stebimas, atsižvelgiant į reguliarų
interneto svetainės turinio atnaujinimą. Reikalaujama, kad
valstybės narės, direktyvoje nurodyta tvarka taikydamos Komisijos
nustatytą metodiką, stebėtų atitinkamas viešojo sektoriaus
institucijų interneto svetaines. Metodika
remsis darniojo standarto, jei taikomas ir tinkamas, procedūromis ir
techninio vertinimo tvarka ir bus paskelbta Europos Sąjungos
oficialiajame leidinyje.
Valstybės narės galėtų
nustatyti tinkamą tokių patikrinimų tvarką ir paskirti
atsakingas institucijas. 
Valstybės narės kasmet teikia
ataskaitas apie tokios stebėsenos rezultatus. Ataskaitose turėtų
būti nurodytas ir galimas atitinkamų interneto svetainių
tipų sąrašo išplėtimas, taip pat tai, kokių papildomų
6 straipsnyje numatytų priemonių imtasi.
Valstybių narių ataskaitų
teikimas Komisijai nustatomas direktyvoje nurodyta tvarka.
8 straipsni. Naudojimasis įgaliojimais
Direktyvoje pateikiamos naudojimosi
deleguotaisiais aktais nuostatos pagal Sutarties dėl Europos Sąjungos
veikimo (SESV) 290 straipsnį, kuriuo įstatymų leidėjui
suteikiama galimybė perduoti Komisijai įgaliojimą priimti
visuotinai taikomus įstatymo galios neturinčius teisės aktus,
kuriais papildomos arba iš dalies keičiamos kai kurios neesminės
įstatymo galią turinčio akto nuostatos. Tokia tvarka
būtų taikoma siekiant toliau įvardyti direktyvos 3 straipsnyje
išdėstytus žiniatinklio prieinamumo reikalavimus ir nustatyti Europos
standartą (ar jo dalis), kuriuo (-iomis) remiantis būtų daroma
prielaida, kad jį (jas) atitinkančios atitinkamos interneto
svetainės atitinka žiniatinklio prieinamumo reikalavimus. 
9 straipsnis. Komitetas
Komisijai padeda komitetas, kaip
apibrėžta Reglamente (ES) Nr. 182/2011. Pateikiamos nuorodos į
konsultacines ar nagrinėjimo procedūras, kurios aiškiai taikomos
pagal šios direktyvos straipsnius.
10 straipsnis. Perkėlimas į
nacionalinės teisės aktus
Direktyva nustatyta, kada turi įsigalioti
įstatymai ir kiti teisės aktai, kad šios direktyvos būtų
laikomasi ne vėliau kaip nuo 2014 m. birželio 30 d.
11 straipsnis. Įvertinimas
Direktyvos taikymas įvertinamas per
trejus metus nuo jos įsigaliojimo.
4.           POVEIKIS BIUDŽETUI
Nėra jokio poveikio Sąjungos
biudžetui.
2012/0340 (COD)
Pasiūlymas
EUROPOS PARLAMENTO IR TARYBOS DIREKTYVA
dėl viešojo sektoriaus institucijų
interneto svetainių prieinamumo
(Tekstas svarbus EEE)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 114 straipsnio 1 dalį,
atsižvelgdami į Europos Komisijos
pasiūlymą,
perdavus įstatymo galią
turinčio teisės akto projektą nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[17], 
atsižvelgdami į Regionų komiteto
nuomonę[18],

laikydamiesi įprastos
teisėkūros procedūros,
kadangi:
(1)       skaitmeninės
visuomenės kūrimas naudotojams suteikia naujų galimybių
naudotis informacija ir paslaugomis. Informacijos ir paslaugų
teikėjai, tokie kaip viešojo sektoriaus institucijos, vis aktyviau
naudodamiesi internetu kuria, kaupia ir teikia įvairią visuomenei
būtiną informaciją ir paslaugas internetu;
(2)       žiniatinklio prieinamumas
siejamas su principais ir metodais, kuriais būtina vadovautis kuriant
interneto svetaines, kad tokių interneto svetainių turinys taptų
prieinamas visiems naudotojams, visų pirma funkcinių sutrikimų
turintiems asmenims, įskaitant neįgaliuosius. Interneto
svetainių turinį sudaro tekstinė ir netekstinė informacija,
taip pat formų parsisiuntimo ir dvišalio interaktyvumo funkcijos, pvz.,
skaitmeninių formų apdorojimas, tapatumo nustatymas ir tokios
operacijos kaip bylų tvarkymas ir mokėjimai;
(3)       Komisijos 2011–2015 m.
E. valdžios veiksmų plane[19]
raginama imtis veiksmų plėtoti e. valdžios paslaugas, kuriomis
būtų užtikrinta įtrauktis ir prieinamumas;
(4)       Komunikate „Europos
skaitmeninė darbotvarkė“[20]
Komisija paskelbė, kad viešojo sektoriaus interneto svetainės
turėtų tapti visiškai prieinamos nuo 2015 m.;
(5)       įgyvendinant
Mokslinių tyrimų ir technologinės plėtros
bendrąją programą[21]
ir Konkurencijos ir inovacijų programą[22] remiami prieinamumo
problemų technologinių sprendimų moksliniai tyrimai ir
plėtra;
(6)       dauguma valstybių
narių ir Sąjunga ratifikavo Jungtinių Tautų
neįgaliųjų teisių konvenciją (toliau – JT konvencija)
ir įsipareigojo neįgaliesiems užtikrinti lygiai su kitais asmenimis, inter
alia, informacinių ir ryšių technologijų prieinamumą ir
imtis atitinkamų priemonių, siekdamos skatinti naujų
informacijos ir ryšių technologijų ir sistemų, taip pat ir
interneto, prieinamumą neįgaliesiems;
(7)       2010–2020 m. Europos
strategija dėl negalios[23]
grindžiama JT konvencija ir joje numatyta imtis veiksmų keliose
prioritetinėse srityse, įskaitant žiniatinklio prieinamumą,
siekiant „užtikrinti prekių, paslaugų, įskaitant viešąsias
paslaugas, ir pagalbinių įtaisų prieinamumą
neįgaliesiems“;
(8)       Tarybos reglamente (EB)
Nr. 1081/2006, nustatančiame bendrąsias nuostatas dėl
Europos regioninės plėtros fondo, Europos socialinio fondo ir
Sanglaudos fondo, Europos socialinio fondo ir Sanglaudos fondo[24], esama IRT prieinamumui
skirtų nuostatų. Tačiau jame nesprendžiami konkretūs
žiniatinklio prieinamumo klausimai;
(9)       sparčiai
augančią žiniatinklio prieinamumo rinką sudaro įvairūs
ūkio subjektai, įskaitant tuos, kurie kuria interneto svetaines arba
programinės įrangos priemones, skirtas tinklalapiams kurti,
administruoti ir bandyti, taip pat kuria naudotojo programinę
įrangą, tokią kaip žiniatinklio naršyklės, ir susijusias
pagalbines technologijas, diegia sertifikavimo paslaugas ir moko teikėjus;

(10)     keletas valstybių
narių priėmė priemones, pagrįstas tarptautiniu lygmeniu
taikomomis prieinamų interneto svetainių kūrimo gairėmis,
tačiau dažnai pateikiama nuoroda į skirtingas tų gairių
redakcijas ar atitikties lygmenis, arba nacionaliniu lygmeniu yra taikomi
techniniai variantai;
(11)     tarp žiniatinklio prieinamumo
srities tiekėjų yra daug mažųjų ir vidutinių
įmonių (MVĮ). Visų pirma tiekėjai ir MVĮ neturi
paskatų kurti verslo įmones už savo vidaus rinkų ribų.
Atsižvelgiant į žiniatinklio prieinamumo specifikacijų ir
taisyklių skirtumus, jų konkurencijai ir augimui trukdo tai, kad
kurdami su žiniatinklio prieinamumu susijusius tarpvalstybinius produktus bei
paslaugas ir jais prekiaudami tiekėjai patirtų papildomų
išlaidų;
(12)     dėl ribotos konkurencijos
interneto svetainių ir susijusių produktų bei paslaugų
pirkėjai brangiai moka už paslaugų teikimą arba yra priklausomi
nuo vieno tiekėjo. Tiekėjai dažnai pirmenybę teikia
nuosavybinių standartų variantams, todėl kyla
kliūčių užtikrinti naudotojo programinės įrangos
sąveikumą ir plačią prieigą prie interneto
svetainių turinio visoje Sąjungoje. Dėl nacionalinių
taisyklių susiskaidymo ribojama nauda, kurią būtų galima
užtikrinti, jei su nacionaliniais ir tarptautiniais to paties lygio subjektais
būtų dalijamasi prisitaikymo prie visuomeninių ir
technologinių pokyčių patirtimi;
(13)     siekiant pašalinti
susiskaidymą, būtina suderinti nacionalines priemones Sąjungos lygmeniu
remiantis susitarimu dėl viešojo sektoriaus institucijų interneto
svetainėms taikomų prieinamumo reikalavimų. Tai padėtų
mažinti neapibrėžtumą interneto svetainių kūrėjams ir
skatinti sąveikumą. Technologijų atžvilgiu neutralūs
prieinamumo reikalavimai ne tik netrukdys diegti inovacijas, bet galbūt
jas ir skatins;
(14)     be to, darnus požiūris
turėtų padėti Sąjungos viešojo sektoriaus institucijoms ir
įmonėms gauti ekonominės ir socialinės naudos dėl
interneto paslaugų teikimo platesniam piliečių ir vartotojų
ratui. Tai turėtų padidinti žiniatinklio prieinamumo produktų ir
paslaugų vidaus rinkos potencialą. Su tuo susijęs rinkos augimas
turėtų paskatinti įmones prisidėti prie ekonominio augimo ir
darbo vietų kūrimo Sąjungoje. Vidaus rinkos stiprinimas
turėtų padėti užtikrinti, kad investicijos Sąjungoje
taptų patrauklesnės. Valdžios institucijos turėtų
turėti naudos iš to, kad žiniatinklio prieinamumas būtų
užtikrinamas mažesnėmis sąnaudomis; 
(15)     geresnė prieiga prie
internetu teikiamų viešojo sektoriaus paslaugų turėtų
būti naudinga piliečiams; jiems turėtų būti teikiamos
paslaugos ir informacija, kurios padės jiems naudotis savo teisėmis
visoje Sąjungoje, visų pirma teise laisvai judėti ir gyventi bet
kur Sąjungos teritorijoje, taip pat įsisteigimo laisve ir laisve
teikti paslaugas;
(16)     šioje direktyvoje
apibrėžti žiniatinklio prieinamumo reikalavimai neutralūs
technologijos atžvilgiu. Jais tik nurodoma, kokios pagrindinės funkcijos
turi būti užtikrintos, kad naudotojas galėtų pastebėti,
naudoti ar suprasti interneto svetainę ir jos turinį. Tais
kriterijais nenurodoma, nei kaip tai turi būti pasiekta, nei kokia
technologija turėtų būti atrinkta konkrečiai interneto
svetainei, interneto informacijai ar taikomajai programai. Todėl
kriterijai netrukdo diegti inovacijas;
(17)     su žiniatinklio prieinamumu
susijęs sąveikumas turėtų būti grindžiamas bendrai
priimtomis ir naudojamomis specifikacijomis, kuriomis užtikrinamas kuo didesnis
žiniatinklio turinio suderinamumas su esama ir būsima naudotojo programine
įranga ir pagalbinėmis technologijomis. Konkrečiai žiniatinklio
turinys turėtų padėti užtikrinti naudotojo programinei
įrangai reikalingą natūraliosios kalbos, struktūrų,
ryšių ir sekų bendrą vidinę kodavimo sistemą, taip pat
bet kokių įterptųjų naudotojo sąsajos komponentų
duomenis. Tad sąveikumas naudingas naudotojams, nes jiems suteikiama
galimybė naudotojo programine įranga plačiai naudotis prieigai
prie interneto svetainių; jiems taip pat būtų naudingas didesnis
pasirinkimas ir mažesnės kainos Sąjungoje. Be to, sąveikumas
būtų naudingas ir su interneto prieinamumu susijusių produktų
ir paslaugų tiekėjams ir pardavėjams;
(18)     kaip pabrėžiama Europos
skaitmeninėje darbotvarkėje, valdžios institucijos turėtų
prisidėti prie interneto turinio rinkų kūrimo. Valdžios
institucijos gali skatinti turinio rinkas, viešojo sektoriaus informaciją
teikdamos skaidriai, veiksmingai ir be diskriminacijos. Tai svarbi sritis,
kurioje galima novatoriškų interneto paslaugų plėtra. 
(19)     direktyva turėtų
būti siekiama užtikrinti, kad visuomenei būtinos tam tikrų
tipų viešojo sektoriaus institucijų interneto svetainės
būtų prieinamos pagal bendrus reikalavimus. Tokiais interneto
svetainių tipais, nurodytais 2001 m. E. valdžios lyginamajame
tyrime[25],
buvo remiamasi sudarant priede pateiktą sąrašą;
(20)     šioje direktyvoje
išdėstyti tam tikrų tipų viešojo sektoriaus institucijų
interneto svetainių žiniatinklio prieinamumo reikalavimai. Siekiant
palengvinti atitinkamų interneto svetainių atitiktį tiems
reikalavimams ir nurodyti išsamias tų reikalavimų technines
specifikacijas, būtina numatyti atitikties prielaidą tų interneto
svetainių, kurios atitinka darniuosius standartus, parengtus ir paskelbtus
pagal Europos Parlamento ir Tarybos reglamentą (ES) Nr. 1025/2012
dėl Europos standartizacijos, kuriuo iš dalies keičiamos Tarybos
direktyvos 89/686/EEB ir 93/15/EEB ir Europos Parlamento ir Tarybos direktyvos
94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB,
2009/23/EB bei 2009/105/EB ir panaikinamas Sprendimas 87/95/EEB ir Sprendimas
Nr. 1673/2006/EB. Pagal šį reglamentą valstybės narės
ir Europos Parlamentas gali prieštarauti darniesiems standartams, kurie,
jų manymu, nevisiškai atitinka šioje direktyvoje išdėstytus
žiniatinklio prieinamumo reikalavimus;
(21)     Komisija Europos
standartizacijos organizacijoms jau suteikė Įgaliojimą M/376[26], kad būtų parengtas
Europos standartas, kuriame būtų nurodyti IRT produktų ir
paslaugų, įskaitant žiniatinklio turinį, funkcinio prieinamumo
reikalavimai, kurie galėtų būti taikomi viešajam pirkimui, taip
pat kitiems tikslams, tokiems kaip privačiojo sektoriaus pirkimai. Tuo
tikslu Europos standartizacijos organizacijos privalo glaudžiai bendradarbiauti
su atitinkamais sektoriaus standartų forumais ir konsorciumais,
įskaitant Žiniatinklio konsorciumą (angl. World Wide Web
Consortium (W3W/WAI)). Darnusis standartas, kurį taikant
būtų numatyta atitikties šioje direktyvoje išdėstytų
žiniatinklio prieinamumo reikalavimams prielaida, turėtų būti
grindžiamas šio darbo rezultatais;
(22)     Kol paskelbiamos nuorodos
į tokį darnųjį standartą ar jo dalis, turėtų
būti daroma prielaida, kad atitinkamos interneto svetainės, atitinkančios
Europos standartus (ar jų dalis), kuriuos (-ias) Komisija nustatė
deleguotaisiais aktais, atitinka žiniatinklio prieinamumo reikalavimus. Galimas
variantas – Europos standartas, kuris turėtų būti priimtas
remiantis įgaliojimu M/376. 
(23)     jei tokio Europos standarto
nėra, turėtų būti daroma prielaida, kad atitinkamos
interneto svetainės, atitinkančios standarto ISO/IEC 40500:2012
dalis, susijusias su AA lygio atitikčiai taikomais sėkmės
kriterijais ir atitikties reikalavimais, atitinka žiniatinklio prieinamumo
reikalavimus. tarptautinis standartas ISO/IEC 40500:2012 yra visiškai toks pat
kaip pirminė Žiniatinklio turinio prieinamumo gairių 2.0 redakcija;
kaip tarptautiniu mastu ir Europos lygmeniu pripažįsta suinteresuotosios
šalys, AA lygio atitikčiai taikomais sėkmės kriterijais ir
reikalavimais, kurie tinklalapiams nustatyti Žiniatinklio konsorciumo
parengtų Žiniatinklio turinio prieinamumo gairių 2.0 redakcijoje,
užtikrinamas pagrindas tinkamoms žiniatinklio prieinamumo specifikacijoms. Tai
pabrėžta Tarybos išvadose dėl prieinamos informacijos visuomenės[27]. 
(24)     atitiktis žiniatinklio
prieinamumo reikalavimams turėtų būti nuolat stebima pradinio
viešojo sektoriaus institucijų interneto svetainių kūrimo ir
vėlesnio turinio atnaujinimo etapais. Taikant darnią stebėsenos
metodiką visos valstybės narės turėtų vienodai
tikrinti, kaip interneto svetainė atitinka žiniatinklio prieinamumo
reikalavimus, būtų renkami reprezentatyvūs pavyzdžiai ir užtikrinama
periodiška stebėsena. Valstybės narės turėtų kasmet
pranešti apie stebėsenos rezultatus ir apskritai apie veiksmus, kurių
imtasi taikant šią direktyvą;
(25)     nustačius darnią
sistemą interneto svetainių kūrėjų sektoriui
susidarytų mažiau kliūčių veikti vidaus rinkoje, o
žiniatinklio prieinamumo produktus ir paslaugas perkančių valdžios
institucijų ir kitų subjektų išlaidos sumažėtų;
(26)     siekiant užtikrinti, kad
atitinkamos interneto svetainės būtų prieinamos pagal šioje
direktyvoje išdėstytus žiniatinklio prieinamumo reikalavimus,
įgaliojimas priimti aktus pagal Sutarties dėl Europos Sąjungos
veikimo 290 straipsnį turėtų būti deleguotas Komisijai, kad
prireikus ji galėtų toliau tikslinti tuos reikalavimus ir nustatyti
Europos standartą (ar jo dalis), kurį (-ias) taikant, jei nėra
darniųjų standartų, būtų daroma tokį
standartą ar jo dalis atitinkančių atitinkamų
svetainių atitikties žiniatinklio prieinamumo reikalavimams prielaida.
Ypač svarbu, kad Komisija parengiamųjų darbų metu tinkamai
konsultuotųsi, taip pat ir su ekspertais. Rengdama ir sudarydama deleguotuosius
aktus Komisija turėtų užtikrinti, kad susiję dokumentai
būtų vienu metu, laiku ir tinkamai persiųsti ir Europos
Parlamentui, ir Tarybai;
(27)     siekiant užtikrinti vienodas
šios direktyvos atitinkamų nuostatų įgyvendinimo sąlygas,
Komisijai turėtų būti suteikti įgyvendinimo
įgaliojimai. Nagrinėjimo procedūra turėtų būti
naudojama apibrėžti metodikai, kurią valstybės narės
turėtų naudoti atitinkamų interneto svetainių atitikčiai
reikalavimams stebėti. Siekiant nustatyti, kaip valstybės narės
turėtų informuoti Komisiją apie tokios stebėsenos
rezultatus, turėtų būti taikoma patariamoji procedūra.
Tokiais įgaliojimais turėtų būti naudojamasi pagal
2011 m. vasario 16 d. Europos Parlamento ir Tarybos reglamentą
(ES) Nr. 182/2011, kuriuo nustatomos valstybių narių vykdomos
Komisijos naudojimosi įgyvendinimo įgaliojimais kontrolės
mechanizmų taisyklės ir bendrieji principai;
(28)     kadangi šios direktyvos
tikslo, t. y. sukurti viešojo sektoriaus institucijų interneto
svetainių prieinamumo darnią rinką, valstybės narės
negali deramai pasiekti, nes tam reikia suderinti skirtingas taisykles, kurios
šiuo metu egzistuoja įvairių valstybių narių teisinėse
sistemose, ir todėl to tikslo būtų geriau siekti Sąjungos
lygiu, laikydamasi Europos Sąjungos sutarties 5 straipsnio subsidiarumo
principo Sąjunga gali patvirtinti priemones. Pagal tame straipsnyje
nustatytą proporcingumo principą šia direktyva neviršijama to, kas
būtina nurodytam tikslui pasiekti,
PRIĖMĖ ŠIĄ
DIREKTYVĄ:
1 straipsnis
Dalykas ir taikymo sritis
1.     
Direktyva siekiama suderinti valstybių
narių įstatymus ir kitus teisės aktus, susijusius su viešojo
sektoriaus institucijų interneto svetainių prieinamumu visiems
naudotojams, visų pirma funkcinių sutrikimų turintiems
žmonėms, įskaitant neįgaliuosius. 
2.     
Direktyva nustatomos taisyklės, kuriomis
valstybės narės užtikrina prieigą prie viešojo sektoriaus
institucijoms priklausančių interneto svetainių, kurių
tipai nurodyti priede, turinio.
3.     
Valstybės narės šią direktyvą
gali taikyti ir 2 dalyje nenurodytų tipų viešojo sektoriaus interneto
svetainėms.
2 straipsnis
Apibrėžtys
Šioje direktyvoje vartojamų terminų apibrėžtys:
(1)                   
atitinkamos interneto svetainės – interneto
svetainės, nurodytos šios direktyvos 1 straipsnio 2 dalyje;
(2)                   
interneto svetainių turinys – informacija,
perduotina naudotojui naudojantis naudotojo programine įranga,
įskaitant kodą ar ženklinimą, kuriuo apibrėžiama turinio
struktūra, pateikimas ir interaktyvumas; 
(3)                   
naudotojo programinė įranga – bet kokia
žiniatinklio turinio nuskaitymo ir pateikimo naudotojams programinė
įranga, įskaitant naršykles, medijos leistuves, įskiepius ir
kitas programas, kurios padeda žiniatinklio turinį nuskaityti, perteikti
ir palaikyti su juo interaktyvų ryšį;
(4)                   
standartas – pripažintos standartizacijos
organizacijos priimta ir pakartotinai ar ištisai taikyti skirta neprivaloma
techninė specifikacija, kaip apibrėžta Reglamento (ES)
Nr. 1025/2012 2 straipsnio 1 dalyje;
(5)                   
tarptautinis standartas – tarptautinės
standartizacijos organizacijos priimtas standartas, kaip apibrėžta
Reglamento (ES) Nr. 1025/2012 2 straipsnio 1 dalies a punkte;
(6)                   
Europos standartas – Europos standartizacijos
organizacijos priimtas standartas, kaip apibrėžta Reglamento (ES)
Nr. 1025/2012 2 straipsnio 1 dalies b punkte;
(7)                   
darnusis standartas – remiantis Komisijos prašymu
priimtas Europos standartas, skirtas naudoti taikant Sąjungos derinimo
teisės aktus, kaip apibrėžta Reglamento (ES) Nr. 1025/2012 2
straipsnio 1 dalies c punkte;
(8)                   
viešojo sektoriaus įstaiga – valstybės,
regiono ar vietos valdžios institucija, įstaiga, kurios veiklą
reglamentuoja viešoji teisė, kaip apibrėžta Direktyvos 2004/18/EB 1
straipsnio 9 dalyje, ir vienos ar kelių tokių institucijų arba
vienos ar kelių tokių įstaigų, kurių veiklą
reglamentuoja viešoji teisė, asociacijos. 
3 straipsnis
Žiniatinklio prieinamumo reikalavimai
1.     
Valstybės narės imasi reikiamų
priemonių, būtinų užtikrinti, kad atitinkamos interneto
svetainės būtų prieinamos 
(a)         
nuosekliai ir tinkamai, kad naudotojai
galėtų jas pastebėti, naudoti ir suprasti (įskaitant
galimybę pritaikyti pateikiamą turinį ir interaktyvumą),
kai reikia, užtikrinant prieinamą elektroninį pakaitalą;
(b)         
taip, kad būtų palengvintas
sąveikumas su įvairia naudotojo programine įranga ir
pagalbinėmis technologijomis Sąjungos ir tarptautiniu lygmenimis. 
2.     
1 dalies nuostatas valstybės narės
pradeda taikyti ne vėliau kaip nuo 2015 m. gruodžio 31 d.
3.     
Komisija įgaliojama priimti deleguotuosius
aktus pagal 8 straipsnį, kad atitinkamais atvejais galėtų dar
patikslinti 1 dalyje nurodytus žiniatinklio reikalavimus. 
4 straipsnis
Atitikties darniesiems standartams prielaida
1.     
Laikoma, kad atitinkamos interneto svetainės,
kurios atitinka darniuosius standartus (ar jų dalis), į kuriuos
(-ias) nuorodas Komisija parengė ir paskelbė Europos Sąjungos
oficialiajame leidinyje pagal Reglamentą (ES) Nr. 1025/2012,
atitinka 3 straipsnyje išdėstytus žiniatinklio prieinamumo reikalavimus,
kuriems taikomi tokie standartai ar jų dalys.
5 straipsnis
Atitikties Europos arba tarptautiniams
standartams prielaida
1.     
Kol nepaskelbiamos nuorodos į 4 straipsnyje
nurodytus darniuosius standartus, laikoma, kad atitinkamos interneto
svetainės, atitinkančios Europos standartus (ar jų dalis),
nustatytus (-as) pagal 2 dalį, atitinka 3 straipsnyje išdėstytus
žiniatinklio prieinamumo reikalavimus, kuriems taikomi tokie standartai ar
jų dalys.
2.     
Komisija įgaliojama priimti deleguotuosius
aktus pagal 8 straipsnį, siekiant nustatyti 1 dalyje nurodytus Europos
standartus ar jų dalis.
3.     
Kol nuorodos į 1 dalyje minimus Europos
standartus nenustatytos, laikoma, kad atitinkamos interneto svetainės,
atitinkančios standarto ISO/IEC 40500: 2012 dalis, susijusias su AA lygio
atitikčiai taikomais sėkmės kriterijais ir atitikties
reikalavimais, atitinka žiniatinklio prieinamumo reikalavimus.
6 straipsnis
Papildomos priemonės 
1.     
Valstybės narės skatina atitinkamose
interneto svetainėse pateikti pareiškimą apie jų
prieinamumą, visų pirma apie jų atitiktį šiai direktyvai,
galbūt pateikiant papildomos naudotojams naudingos informacijos apie
prieinamumą. 
2.     
Valstybės narės imasi priemonių,
siekdamos palengvinti 3 straipsnyje apibrėžtų žiniatinklio
prieinamumo reikalavimų taikymą visoms viešojo sektoriaus
institucijų interneto svetainėms (net tik atitinkamoms interneto
svetainėms), visų pirma viešojo sektoriaus institucijų interneto
svetainėms, kurioms taikomi galiojantys žiniatinklio prieinamumo
nacionaliniai teisės aktai ar atitinkamos priemonės. 
3.     
Valstybės narės remia konsultacijų
su atitinkamomis suinteresuotosiomis šalimis dėl žiniatinklio prieinamumo
tinkamus mechanizmus ir viešai informuoja visuomenę apie bet kokius
žiniatinklio prieinamumo politikos pokyčius ir apie žiniatinklio
prieinamumo reikalavimų atitikties užtikrinimo patirtį ir rezultatus.
4.     
Komisijos padedamos valstybės narės
bendradarbiauja Sąjungos lygmeniu su sektoriaus ir pilietinės
visuomenės suinteresuotosiomis šalimis, siekdamos 7 straipsnio 4 dalyje
nurodyto kasmečio ataskaitų rengimo tikslais įvertinti rinkos ir
technologijų naujienas ir pažangą žiniatinklio prieinamumo srityje,
taip pat keistis geriausia patirtimi.
7 straipsnis
Stebėsena ir ataskaitų rengimas
1.     
Valstybės narės, taikydamos 4 dalyje
numatytą metodiką, nuolat stebi, ar atitinkamos interneto
svetainės atitinka žiniatinklio prieinamumo reikalavimus. 
2.     
Valstybės narės kasmet praneša apie
stebėsenos, vykdomos pagal 4 dalį, rezultatus, įskaitant
kiekybinio vertinimo duomenis, o atitinkamais atvejais ir 1 straipsnio 3 dalyje
nurodytų interneto svetainių sąrašą. 
3.     
Be to, tokia ataskaita taikoma pagal 6
straipsnį vykdomiems veiksmams.
4.     
Komisija įgyvendinimo aktais nustato
atitinkamų interneto svetainių atitikties 3 straipsnyje
išdėstytiems žiniatinklio prieinamumo reikalavimams stebėsenos
metodiką. Įgyvendinimo aktai priimami pagal 9 straipsnio 3 dalyje
nurodytą nagrinėjimo procedūrą. Metodika bus paskelbta Europos
Sąjungos oficialiajame leidinyje.
5.      4 dalyje nurodytą metodiką sudaro:
(a)         
periodiška stebėsena ir atitinkamų
interneto svetainių, kurioms taikoma stebėsena, atranka; ir
(b)         
interneto svetainės lygmeniu – atitikties 3
straipsnyje nurodytiems žiniatinklio prieinamumo reikalavimams patvirtinimo
aprašas, kai įmanoma, pateikiant tiesioginę nuorodą į
svarbius aprašus darniajame standarte arba, jei jo nėra, – Europos arba
tarptautiniuose standartuose, kurie nurodyti atitinkamai 4 ir 5 straipsniuose.
6.     
Valstybių narių ataskaitų teikimo
Komisijai tvarką Komisija nustato įgyvendinimo aktais. Tie įgyvendinimo aktai priimami pagal 9
straipsnio 2 dalyje nurodytą patariamąją procedūrą. 
8 straipsnis
Naudojimasis įgaliojimais
1.     
Įgaliojimai priimti deleguotuosius aktus
Komisijai suteikiami šiame straipsnyje nustatytomis sąlygomis.
2.     
3 ir 5 straipsniuose nurodyti įgaliojimai
priimti deleguotuosius aktus suteikiami neribotam laikotarpiui nuo šios
direktyvos įsigaliojimo datos. 
3.     
Europos Parlamentas arba Taryba gali bet kuriuo
metu panaikinti 3 ir 5 straipsniuose nurodytus įgaliojimus priimti
deleguotuosius aktus. Sprendimu dėl įgaliojimų panaikinimo
nutraukiami tame sprendime nurodyti įgaliojimai priimti deleguotuosius
aktus. Sprendimas įsigalioja kitą dieną po jo paskelbimo Europos
Sąjungos oficialiajame leidinyje arba vėlesnę jame
nurodytą dieną. Sprendimas neturi poveikio jau galiojančių
deleguotųjų aktų teisėtumui.
4.     
Priėmusi deleguotąjį aktą,
Komisija apie jį vienu metu praneša ir Europos Parlamentui, ir Tarybai.
5.     
Pagal 3 ir 5 straipsnius priimtas deleguotasis
aktas įsigalioja tik tuo atveju, jeigu per du mėnesius nuo pranešimo
Europos Parlamentui ir Tarybai apie šį aktą dienos nei Europos
Parlamentas, nei Taryba nepareiškia prieštaravimų arba jeigu dar
nepasibaigus šiam laikotarpiui tiek Europos Parlamentas, tiek Taryba praneša
Komisijai, kad neprieštaraus. Europos Parlamento arba Tarybos iniciatyva tas
laikotarpis pratęsiamas dviem mėnesiais.
9 straipsnis
Komitetas
1.     
Komisijai padeda komitetas. Toks komitetas – tai
komitetas, kaip apibrėžta Reglamente (ES) Nr. 182/2011.
2.     
Kai daroma nuoroda į šią dalį,
taikomas Reglamento (ES) Nr. 182/2011 4 straipsnis.
3.     
Kai daroma nuoroda į šią dalį,
taikomas Reglamento (ES) Nr. 182/2011 5 straipsnis.
10 straipsnis
Perkėlimas į nacionalinę
teisę
1.     
Valstybės narės užtikrina, kad
įsigaliotų įstatymai ir kiti teisės aktai, būtini, kad
šios direktyvos būtų laikomasi ne vėliau kaip nuo 2014 m.
birželio 30 d. Jos nedelsdamos pateikia Komisijai tų teisės
aktų nuostatų tekstą. Valstybės narės, priimdamos tas
nuostatas, daro jose nuorodą į šią direktyvą arba tokia
nuoroda daroma jas oficialiai skelbiant. Nuorodos darymo tvarką nustato
valstybės narės. 
2.     
Valstybės narės pateikia Komisijai šios
direktyvos taikymo srityje priimtų nacionalinės teisės aktų
pagrindinių nuostatų tekstus.
11 straipsnis
Įvertinimas
Komisija per
trejus metus nuo direktyvos įsigaliojimo įvertina jos taikymą. 
12 straipsnis
Įsigaliojimas
Ši direktyva
įsigalioja 20-tą dieną po jos paskelbimo Europos
Sąjungos oficialiajame leidinyje.
13 straipsnis
Adresatai
Ši direktyva
pagal Sutartis skirta valstybėms narėms.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
PRIEDAS 
Viešojo sektoriaus institucijų interneto svetainių tipai
(nurodyta
1 straipsnio 2 dalyje)
(1)                   
Pajamų mokesčiai: deklaracija, pranešimas
apie įvertinimą.
(2)                   
Darbo biržų darbo paieškos paslaugos. 
(3)                   
Socialinio draudimo išmokos: nedarbo išmokos, vaiko
pašalpos, gydymo išlaidos (kompensavimas arba apmokėjimas tiesiogiai),
studentų stipendijos. 
(4)                   
Asmens dokumentai: pasas arba vairuotojo
pažymėjimas. 
(5)                   
Automobilių registravimas. 
(6)                   
Statybos leidimo paraiška. 
(7)                   
Pareiškimas policijai, pvz., dėl
vagystės. 
(8)                   
Viešosios bibliotekos, pvz., katalogai ir paieškos
priemonės. 
(9)                   
Reikalavimas pateikti gimimo ar santuokos
liudijimą ir jo pateikimas.
(10)               
Priėmimas į aukštojo mokslo
įstaigą ar universitetą. 
(11)               
Pranešimas apie gyvenamosios vietos pakeitimą.
(12)               
Paslaugos, susijusios su sveikata: interaktyvios
konsultacijos dėl paslaugų prieinamumo, paslaugos pacientams
internetu, pacientų registracija. 
[1]               Pagal JT neįgaliųjų teisių konvenciją
neįgalieji – tai, be kitų, asmenys, turintys ilgalaikių
fizinių, psichikos, intelekto ar jutimo sutrikimų, kurie
sąveikaudami su įvairiomis kliūtimis gali trukdyti šiems
asmenims visapusiškai ir veiksmingai dalyvauti visuomenėje lygiai su
kitais asmenimis.
[2]               Svetainių kūrėjų rinka
apskaičiuojama kaip ekonominės veiklos visuma (NACE 2 red.,
kategorija J6201 – Kompiuterių programavimo veikla ir kategorija J6312 –
žiniatinklio portalai). Šaltinis – Eurostatas, Išsami metinė paslaugų
įmonių statistika (NACE 2 red. H-N ir S95), interneto duomenų
kodas sbs_na_1a_se_r2).
[3]               Šaltinis – http://www.w3.org/WAI/. 
[4]               http://www.iso.org/iso/iso_catalogue/catalogue_tc/catalogue_detail.htm?csnumber=58625
[5]               http://www.un.org/disabilities/default.asp?id=150 
[6]               http://www.mandate376.eu/ 
[7]               http://ec.europa.eu/governance/impact/planned_ia/docs/2012_just_025_european_accessibiliy_act_en.pdf 
[8]               Pagal tyrimą (viešasis pirkimas surengtas
2008 m., SMART 2008/0066) pateiktos dvi metinės ataskaitos (2010 ir
2011 m.) (http://www.eaccessibility-monitoring.eu/researchResult.aspx).
[9]               SMART 2009/00-72, http://ec.europa.eu/digital-agenda/en/news/study-economic-assessment-and-evaluation-recommendations-improving-e-accessibility-services-and
[10]             http://ec.europa.eu/digital-agenda/en/news/consultation-workshop-web-accessibility-10-june-2008
[11]             http://eur-lex.europa.eu/LexUriServ/LexUriServ.do?uri=COM:2008:0804:FIN:EN:PDF

[12]             Europos šalių žiniatinklio prieinamumas: atitikties
naujausioms tarptautinėms prieinamumo specifikacijoms, visų pirma
Žiniatinklio turinio prieinamumo gairių 2.0 redakcijai, lygis, taip pat
tų specifikacijų įgyvendinimo būdai ar planai (SMART
2008/0068). http://ec.europa.eu/digital-agenda/en/news/study-report-web-accessibility-european-countries-level-compliance-latest-international
[13]             2006–2008 m. Lyginamasis tyrimas „E. prieinamumo
pažangos Europoje kiekybinis vertinimas“ (MEAC-1). Žr.                Empirica,
WRC, RNIB, RNID, eWORX (2007), http://ec.europa.eu/digital-agenda/en/news/assessment-status-eaccessibility-europe          
[14]             http://ec.europa.eu/digital-agenda/en/news/groups-supporting-e-inclusion-agenda
[15]             Europos informacinių ir ryšių technologijų pramonės
asociacija.
[16]             http://ec.europa.eu/digital-agenda/en/news/egovernment-indicators-benchmarking-eeurope
[17]             OL C 110/26, 2006 5 9,
COM(2005) 425 galutinis.
[18]             OL C 009,
2012 1 11, p. 0065-0070.
[19]             COM(2010) 743 galutinis. Oficialiajame leidinyje nepaskelbta.
[20]             COM(2010) 245 galutinis/2.
[21]             OL L 412,
2006 12 30, p. 1-43.
[22]             OL L 310, 2006 11 9, p. 15–40. 
[23]             KOM(2010) 636 galutinis. Oficialiajame leidinyje
nepaskelbta.
[24]             OL L 210,
2006 7 31, p. 25.
[25]             http://ec.europa.eu/digital-agenda/en/news/egovernment-indicators-benchmarking-eeurope
[26]             http://www.mandate376.eu/. 
[27]             http://www.consilium.europa.eu/uedocs/cms_data/docs/pressdata/en/trans/107014.pdf.